Skote klap toe rowers op lughawe toeslaanDie toneel waar ‘n vermeende rower doodgeskiet en nog een in hegtenis geneem is. Foto: ER24 ŉ Vermeende rower is doodgeskiet en nog een in hegtenis geneem nadat ŉ groep gewapende rowers op die lugvragafdeling by die Internasionale Lughawe OR Tambo toegeslaan het. Ishmael Minisi, woordvoerder van die departement van vervoer, het gesê die mans was in die betrokke diensverskaffer se veiligheidsbaadjies geklee toe hulle Saterdag omstreeks 10:00 veiligheidswagte by die Swissport-pakhuis oorrompel het. Mnisi het gesê die rowers het ŉ vragmotor gekaap en daarmee op die vlug geslaan. Die vragmotor is later weer gevind. Polisiebeamptes en beamptes van ŉ private veiligheidsmaatskappy het vinnig gereageer. Op die snelweg by die Kempton Park-afrit, ŉ paar kilometer weg van die lugvragafdeling, het ŉ skietgeveg tussen die twee groepe ontstaan. “Twee lede van die bende rowers het probeer om te voet te vlug en een van hulle is doodgeskiet, terwyl die tweede een in hegtenis geneem is. Daar is beslag gelê op twee vuurwapens, twee tweerigtingradio’s en twee vragskandeerders,” het Mnisi gesê. “Die rooftog het plaasgevind by die openbare ingang na die lugvragafdeling en die rowers het nie deur die lughawe ingekom nie. Dit is belangrik om te noem dat die rooftog ver weg van die lughawegebou plaasgevind het. Die voorval het dus geen onmiddellike gevaar vir passasiers of besoekers by die lughawe ingehou nie,” het hy gesê. Volgens Mnisi was die minister van vervoer sedert die voorval in gesprek met die uitvoerende hoof van die Suid-Afrikaanse Lughawensmaatskappy (Acsa), die algemene bestuurder en die hoof van veiligheid by die lughawe oor die rooftog. “Ons kan bevestig dat maatreëls ingestel is om hierdie tipe misdaad, wat ŉ negatiewe uitwerking op die beeld van die lughawe en Suid-Afrika as geheel het, te bekamp,” het hy gesê. Die polisie ondersoek die voorval.